Aërotruuk kan Merc báie help | Netwerk24
Aërotruuk kan Merc báie help
Lewis Hamilton (Mercedes) het die afgelope naweek weer eens sy talent gewys toe hy 'n reeks terugslae oorkom het om met 'n sege weg te stap van die Brasiliaanse Grand Prix wat Sondag in São Paolo gehou is. Sy titelstryd met Red Bull se Max Verstappen is op 'n mespunt gebalanseer met net enkele renne nog oor. Foto: Getty Images
Die Sky Mountain-tuimeltrein in die Mirabilandia-pretpark naby die Olinda-vakansiestad in Brasilië is een van dié land se bekendstes. Met 'n val van 54 meter, waartydens waaghalsige pretryers nagenoeg 100 km/h haal, is dié hellevaart allermins aanbevole ontspanning vir chroniese kortasems of klaende kleinkoppies.
Dit was alles egter vóór verlede Sondag se Brasiliaanse Grand Prix – uitbaklei op die Interlagos-renbaan by São Paulo – waar die drama, omstredenheid en toutrekkery van die titelstryd Sky Mountain se kamikaze-spoortjie soos 'n paar Lego-blokkies op 'n hopie katsand laat lyk het.
Die Mercedes-jaer Lewis Hamilton, wat Brasilië betree het met 'n 19-punt-agterstand op sy aartsvyand, Red Bull-Honda se Max Verstappen, se vooruitsigte op sukses het heel naweek wipplank gery. Dit nou as gevolg van 'n tuimelrit van strawwe politiekery, diskwalifisering en uiteindelik sy deurslaggewendste sege van 2021.